钦定古今图书集成/理学汇编/学行典/第137卷 > 朱子大全集 > 《与史丞相札子》
## 钦定古今图书集成/理学汇编/学行典/第137卷 > 朱子大全集 > 《与史丞相札子》

熹伏“自顷者误蒙陶铸，恳辞不获，不敢屡渎朝听，即
已力疾上道。来见吏民，违负初心，已积惭愤。而闲放
之久，骤婴吏役，触事迷塞，复有血指汗颜之羞。加之
伉拙有素，不能俯仰流俗。虽欲抑而为之，念已不入
时宜，辄复慨然自废。计此孤危，窃恐未敢告去之闲，
已不免于弹射之祸矣。在熹愚贱，不足深惜。所可惜”
者，明公荐延海内名士，今无得立于朝者，甚或重遭
诋毁，被以恶名而去。若又以熹之故，重为门墙之辱则于私义诚有所不敢安者。切望钧慈早赐垂念，使
得先骇机之未发，而奉其不肖之身，以归老于故丘，
则明公之赐之厚，又百倍于前日之所蒙矣。冒昧威
尊，伏增恐惧。